CELEX: 32015R1137
Language: hu
Date: 2015-07-13 00:00:00
Title: A Bizottság (EU) 2015/1137 rendelete (2015. július 13.) az 1881/2006/EK rendeletnek a Capsicum spp. fűszerfajtákban előforduló ochratoxin-A felső határértéke tekintetében történő módosításáról (EGT-vonatkozású szöveg)

14.7.2015   
            
            
               HU
            
            
               Az Európai Unió Hivatalos Lapja
            
            
               L 185/11
            
         A BIZOTTSÁG (EU) 2015/1137 RENDELETE
   (2015. július 13.)
   az 1881/2006/EK rendeletnek a Capsicum spp. fűszerfajtákban előforduló ochratoxin-A felső határértéke tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszerekben előforduló szennyező anyagok ellenőrzésére vonatkozó közösségi eljárások megállapításáról szóló, 1993. február 8-i 315/93/EGK tanácsi rendeletre (1) és különösen annak 2. cikke (3) bekezdésére,
   mivel:
   
               (1)
            
            
               Az 1881/2006/EK rendelet (2) felső határértéket állapít meg a Capsicum spp. fűszerfajtákban előforduló ochratoxin-A vonatkozásában.
            
         
               (2)
            
            
               Az 1881/2006/EK rendelet módosításáról szóló 105/2010/EU bizottsági rendelet (3) a fűszerekben előforduló ochratoxin-A tekintetében egy, helyes gyakorlat alkalmazásával elérhető felső határértéket határozott meg. Annak érdekében, hogy a fűszertermelő országok megelőző intézkedéseket tudjanak bevezetni, és a kereskedelmet se érje elfogadhatatlan mértékű zavar, a 105/2010/EU rendelet ezenkívül a 15 μg/kg-os határérték hatálybalépéséig egy magasabb, 30 μg/kg-os felső határérték alkalmazását írta elő. Az 594/2012/EK rendelet (4) ezt az időszakot a Capsicum spp. fűszerfajták vonatkozásában 2014. december 31-ig meghosszabbította. A Bizottság a tagállamok kormányzati szakértőivel együttműködésben értékelte, hogy a világ különböző termelői régióiban helyes gyakorlat alkalmazása mellett elérhetők-e alacsonyabb ochratoxin-A-határértékek. Noha a különböző termelői régiókban jelentős előrelépés történt a helyes gyakorlatok alkalmazása terén, az ochratoxin-A vonakozásában bevezetni tervezett alacsonyabb, 15 μg/kg-os felső határérték a Capsicum spp. fűszerfajták esetében a sarjadási és betakarítási időszakban olykor előforduló kedvezőtlen időjárási viszonyok miatt nem érhető el tartós jelleggel. A Capsicum spp. fűszerfajtákban előforduló ochratoxin-A tekintetében ezért helyénvaló egy helyes gyakorlat alkalmazása mellett betartható olyan új felső határértékét meghatározni, amellyel továbbra is biztosítható az emberi egészség magas szintű védelme.
            
         
               (3)
            
            
               Az 1881/2006/EK rendelet mellékletét ezért ennek megfelelően módosítani kell.
            
         
               (4)
            
            
               Mivel a magasabb, 30 μg/kg-os felső határérték 2014. december 31-ig volt alkalmazandó, helyénvaló előírni, hogy az e rendeletben megállapított felső határérték 2015. január 1-jétől legyen alkalmazandó.
            
         
               (5)
            
            
               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A RENDELETET:
   1. cikk
   Az 1881/2006/EK rendelet melléklete e rendelet mellékletének megfelelően módosul.
   2. cikk
   Az 1881/2006/EK rendelet e rendelettel módosított mellékletének 2.2.11. pontjában az ochratoxin-A tekintetében meghatározott felső határértéknek meg nem felelő, 2015. január 1-jét megelőzően jogszerűen forgalomba hozott Capsicum spp. fűszerfajták a minőségmegőrzési vagy a fogyaszthatósági idő lejártáig az említett időpontot követően is forgalmazhatók.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a rendeletet 2015. január 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. július 13-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 37., 1993.2.13., 1. o.
   
   
      (2)  A Bizottság 2006. december 19-i 1881/2006/EK rendelete az élelmiszerekben előforduló egyes szennyező anyagok felső határértékeinek meghatározásáról (HL L 364., 2006.12.20., 5. o.)
   
      (3)  A Bizottság 2010. február 5-i 105/2010/EU rendelete az élelmiszerekben előforduló egyes szennyező anyagok felső határértékeinek meghatározásáról szóló 1881/2006/EK rendeletnek az ochratoxin-A tekintetében történő módosításáról (HL L 35., 2010.2.6., 7. o.).
   
      (4)  A Bizottság 2012. július 5-i 594/2012/EU rendelete az 1881/2006/EK rendeletnek az élelmiszerekben előforduló ochratoxin-A, nem dioxinszerű PCB-k és melamin szennyező anyagok felső határértékei tekintetében történő módosításáról (HL L 176., 2012.7.6., 43. o.).
   
      MELLÉKLET
      A 1881/2006/EK rendelet melléklete 2.2. szakaszának (Ochratoxin-A) 2.2.11. pontja helyébe a következő szöveg lép:
      
         
                     „2.2.11.
                  
                  
                     Fűszerek, beleértve a szárított fűszereket
                  
                  
                      
                  
               
                     
                        Piper spp. (annak termése, beleértve a fehér- és a feketeborsot is)
                     
                        Myristica fragrans (szerecsendió)
                     
                        Zingiber officinale (gyömbér)
                     
                        Curcuma longa (kurkuma)
                  
                  
                     15 μg/kg
                  
               
                     
                        Capsicum spp. (annak szárított termése, egészben vagy őrölve, beleértve a chilipaprikát, a chilipaprikaport, a cayenne borsot és a paprikát)
                  
                  
                     20 μg/kg
                  
               
                     Az említett fűszerek egyikét tartalmazó fűszerkeverékek
                  
                  
                     15 μg/kg”